b'\n_START_ARTICLE_\nUNIX\n_START_SECTION_\nOprindelse\n_START_PARAGRAPH_\nUNIX blev oprindeligt udviklet i assembler-kode af Ken Thompson og hans kolleger ved AT&T Bell Labs i 1969. Det blev i 1973 omskrevet i C af Ken Thompson og Dennis Ritchie med historisk baggrund i MULTICS fra 1964. _NEWLINE_MULTICS (Multiplexed Information and Computing Service) var et banef\xc3\xb8rende time-sharing operativsystem, som blev udviklet i et projekt med deltagelse af flere af samtidens store koncerner: Massachusetts Institute of Technology (MIT), General Electric og Bell Labs indf\xc3\xb8rte en lang r\xc3\xa6kke nye koncepter, f.eks. dynamisk linking og hierarkiske filsystemer. Bell Labs trak sig ud af projektet efter flere fors\xc3\xb8g fra de deltagende repr\xc3\xa6sentanter p\xc3\xa5 at forl\xc3\xa6nge projektet. Med udgangspunkt i de indvundne erfaringer \xe2\x80\x93 udviklede de i stedet for UNICS (Uniplexed Information and Computing Service) \xe2\x80\x93 som senere fik navnet forkortet til UNIX.\n_START_SECTION_\nUdgivelsen\n_START_PARAGRAPH_\nUNIX blev f\xc3\xb8rste gang offentligt kendt da Ritchie & Thompson udgav artiklen "The Unix Time-sharing System" i juli 1974, og UNIX spredte sig herefter hurtigt i s\xc3\xa5vel industri som den akademiske verden._NEWLINE_UNIX var det f\xc3\xb8rste styresystem skrevet i et h\xc3\xb8jniveausprog (C), det f\xc3\xb8rste styresystem der kunne betragtes som portabelt og et af de f\xc3\xb8rst udbredte styresystemer med virtuel hukommelse. Det var under UNIX, at man udviklede TCP/IP-protokollerne, som f\xc3\xa5r Internettet til at fungere.\n_START_SECTION_\nTeknisk opbygning\n_START_PARAGRAPH_\nSet fra et programmeringsm\xc3\xa6ssigt synspunkt er UNIX nem at have med at g\xc3\xb8re, fordi alle vigtige funktioner kan aktiveres fra programmeringssproget C. Stort set alt i UNIX er lavet som filer. Med dette design er det muligt at behandle n\xc3\xa6sten alle enheder ens. Man beh\xc3\xb8ver ikke at lave et program om, hvis det skal sende resultatet til en fil i stedet for sk\xc3\xa6rmen. Data skal blot omdirigeres p\xc3\xa5 afviklingstidspunktet. Det betyder ogs\xc3\xa5, at man nemt kan lave en sikkerhedskopi af en hel disk blot ved at l\xc3\xa6se den \'fil\', der repr\xc3\xa6senterer disken og skrive indholdet et andet sted. _NEWLINE_Mange brugere finder UNIX kompliceret, men baggrunden er blot, at systemet er meget fleksibelt opbygget. Den grundl\xc3\xa6ggende ide er, at et program skal lave \xc3\xa9n ting og g\xc3\xb8re det godt. Det betyder, at der er masser af sm\xc3\xa5 specialprogrammer til UNIX. Et eksempel er komprimering af filer. Et program som WinZip samler og pakker filer i en arbejdsgang. Med UNIX foreg\xc3\xa5r processen i to trin, som efter forgodtbefindende kan samles til een. F\xc3\xb8rst s\xc3\xa6ttes alle filerne sammen til en stor fil med programmet tar. N\xc3\xa5r det er overst\xc3\xa5et kan den store fil pakkes med et af de mange komprimeringsv\xc3\xa6rkt\xc3\xb8jer, der kan pakke en enkelt fil. Hvis man vil samle disse to arbejdsgange i een, benytter man sig af, at man som ovenfor beskrevet kan omdirigere data p\xc3\xa5 afviklingstidspunktet. Man lader tar sende de samlede data til komprimeringsprogrammet som s\xc3\xa5 skriver til en fil. Man kan endog omdirigere til en proces som sender data p\xc3\xa5 nettet og gemmer data p\xc3\xa5 en anden computer._NEWLINE_En r\xc3\xa6kke forskellige virksomheder markedsf\xc3\xb8rer hver deres udgave af UNIX, blandt andre Sun, IBM og HP._NEWLINE_I 1976 udvikledes den f\xc3\xb8rste udgave af BSD p\xc3\xa5 University of California, Berkeley \xe2\x80\x93 otte \xc3\xa5r senere i 1984 skabtes GNU (GNU\'s Not Unix) som \'free software\' \xe2\x80\x93 og mindre end ti \xc3\xa5r senere kom Linux til verden i Finland.\n_START_SECTION_\nFilsystem\n_START_PARAGRAPH_\nFilsystemet under UNIX er lidt specielt. Der findes mange filsystemer til forskellige varianter af UNIX, men der er vigtige f\xc3\xa6llestr\xc3\xa6k. Enhver fil eller mappe er ejet af en bruger og en gruppe. Der kan v\xc3\xa6re forskellig adgang til filen for ejeren, gruppens medlemmer og alle andre. De tre typer adgang er l\xc3\xa6seadgang, skriveadgang og adgang til at udf\xc3\xb8re filen som et program. Adgang til at "udf\xc3\xb8re" en mappe betyder, at man kan l\xc3\xa6se en liste over filer i mappen. Filer kan ejes af en gruppe, s\xc3\xa5 alle i gruppen kan optr\xc3\xa6de som ejere. For programmer g\xc3\xa6lder specielt at de kan afvikles med en bestemt effektiv bruger. Dette bruges typisk til at lade et program optr\xc3\xa6de med superbrugerrettigheder uanset hvem, der starter det._NEWLINE_En fil kan tilg\xc3\xa5s fra flere mapper, hvis den er oprettet som h\xc3\xa5rde links i andre mapper. N\xc3\xa5r linket er oprettet kan man ikke se, hvad der er den originale placering. Ved sletning fjernes filen f\xc3\xb8rst n\xc3\xa5r sidste link er v\xc3\xa6k. Denne type links kan ikke bruges til mapper, da filsystemet s\xc3\xa5 ikke l\xc3\xa6ngere ville have en tr\xc3\xa6struktur. Til mapper kan man bruge symbolske links, der udpeger en fil eller en mappe, men ikke holder fast i objektet. Hvis en fil med et symbolsk link slettes, vil linket forblive p\xc3\xa5 sin plads, men ikke l\xc3\xa6ngere pege p\xc3\xa5 noget._NEWLINE_I filsystemet vil der ogs\xc3\xa5 v\xc3\xa6re s\xc3\xa5kaldte specielle filer. De er som regel placeret i mappen /dev og repr\xc3\xa6senterer enheder som harddiske, lydenheder, tastatur og sk\xc3\xa6rm. L\xc3\xa6sning fra en speciel fil overs\xc3\xa6ttes til l\xc3\xa6sning fra en ydre enhed og skrivning til filen betyder skrivning til den ydre enhed. Eksempelvis kan man sende st\xc3\xb8j til et lydkort med denne kommando:_NEWLINE_cat /dev/urandom > /dev/audio_NEWLINE_P\xc3\xa5 samme m\xc3\xa5de kan man ogs\xc3\xa5 skrive st\xc3\xb8j til en hel harddisk. I eksemplet er brugt to specielle filer: /dev/urandom giver pseudotilf\xc3\xa6ldige tal som output og /dev/audio repr\xc3\xa6senterer lydkortet.'